**John Venn**, (Kingston Upon Hull, 4. kolovoza 1834. – Cambridge, 4. travnja 1923.) engleski logičar i filozof. Poznat je po tzv. vennovim dijagramima, koji se i danas koriste u mnogim područjima filozofije i znanosti, uključujući teoriju skupova, vjerojatnost, logiku, statistiku i računarstvo.

*The Venn Building*, krilo Sveučilišta Hull
vitraj u koledžu Gonville and Caius u Cambridgeu, koji prikazuje Vennov dijagram

Biografija
----------

John Venn je rođen 4. kolovoza 1834. u mjestu Kingston Upon Hull, u Yorkshireu od majke Marthe Sykes i oca Henryja Venna, evangeličkog svećenika na čelu Drypoolske župe. Obitelj Johna Venna imala je vrlo dugu tradiciju svećenstva u Evangeličkoj crkvi, i njegov djed po kojem je dobio ime, John Venn bio je poznati evangelički svećenik. Majka mu je umrla već u njegovoj trećoj godini života. Johna su školovali privatni učitelji do 1853. nakon čega se upisao na koledž *Gonville and Caius* u Cambridgeu. Godine 1857. diplomirao je matematiku. Slijedeći obiteljsku tradiciju odlučuje se zarediti, te postaje anglikanski svećenik 1859. godine, najprije u Cheshuntskoj župi, u Hertfordshireu, a kasnije u Mortlakeu, u Surreyu. Godine 1862. Venn se vraća na sveučilište Cambridge kao docent morala, predavajući i proučavajući i logiku i teoriju vjerojatnosti.

Godine 1868. vjenčao se sa Susannom Carnegie Edmonstone s kojom je imao sina Johna Archibalda Venna.

S vremenom je došao do zaključka da je crkveni nauk nekompatibilan s njegovim filozofskim stavovima, te 1883. napušta Anglikansku crkvu. Iste godine postaje članom Kraljevskog društva i dobija titulu doktora znanosti na Cambridgeu. John Venn umire 4. travnja 1923. iz nespecificiranih razloga.

Vennovo glavno polje interesa bila je logika i objavio je tri znanstvena rada o toj temi. Najvažnija djela iz tog područja su "Logika slučaja" (*The Logic of Chance*), djelo koje je uvelo interpretaciju frekvencija u vjerojatnosti 1866. godine, "Simbolička logika" (*Symbolic Logic*), djelo koje je predstavilo vennove dijagrame 1881. i "Načela empirijske logike" (*The Principles of Empirical Logic*) 1889. godine.

Ostavština
----------

* Na Sveučilištu Hull postoji zgrada koja je 1928. dobila ime njemu u čast (*Venn Building*)
* U menzi koledža Gonville and Caius u Cambridgeu postoji vitraj s vennovim dijagramom.
* Na 180. godišnjicu rođenja Johna Venna, 4. kolovoza 2014. Google je zamijenio svoj uobičajeni logo na globalnoj tražilici s animiranim interaktivnim Google doodleom kojim se prikazuje vennov dijagram.

Izvori
------

1. ↑  Anon (October 2003). "Venn biography". School of Mathematics and Statistics University of St Andrews, Scotland. Pristupljeno 3. kolovoza 2014.
2. ↑  Anon. "John Venn – Mathematician Biography, Facts and Pictures". Famous-mathematicians.com. Pristupljeno 3. kolovoza 2014.
3. 1 2   Duignan, Brian (22. srpnja 2014.) "John Venn (English logician and philosopher)". Encyclopedia Britannica. Pristupljeno 3. kolovoza 2014.
4. ↑  Soylent Communications (2014). "John Venn". Pristupljeno 3. kolovoza 2014.
5. ↑  Google doodle s vennovim dijagramom na 180. godišnjicu njegovog rođenja, pristupljeno 4. kolovoza 2014.

Vanjske poveznice
-----------------

* Datoteka studenata Cambridgea, pristupljeno 4. kolovoza 2014.
* "The Venn archives" Arhivirano 2017-10-21 na Wayback Machine-u genealoško stablo obitelji Venn, pristupljeno 4. kolovoza 2014.
* John Venn u New York Timesu, pristupljeno 4. kolovoza 2014.
* Portret Johna Venna Arhivirano 2006-10-02 na Wayback Machine-u, autor Charles Brock, pristupljeno 4. kolovoza 2014.
* Vitraj u čast Johna Venna Arhivirano 2007-08-11 na Wayback Machine-u, pristupljeno 4. kolovoza 2014.